খিলাফতের শাবক

খিলাফতের শাবক ( আরবি: أشبال الخلافة; রোমানীকৃত: Ashbal al-Khilafah) ছিল ইসলামিক স্টেট বা আইএস কর্তৃক পরিচালিত একটি বিশেষ সামরিক কর্মসূচি, যার মূল উদ্দেশ্য ছিল ১০ থেকে ১৫ বছর বয়সী শিশুদের নিজেদের বাহিনীতে নিয়োগ করা এবং তাদের যুদ্ধের জন্য প্রশিক্ষণ দেওয়া। তাদের মূলত আত্মঘাতী হামলার উদ্দেশ্যে প্রশিক্ষণ দেওয়া হতো। এই “শাবক” দলের কার্যক্রম ২০১৪ সালে শুরু হয় এবং ২০১৭ সাল পর্যন্ত সক্রিয় ছিল। ২০১৭ সালের পর সিরিয়া ও ইরাকে আইএসের পতন হলে এই কর্মসূচিটি তখন থেকে কার্যত বন্ধ হয়ে যায়। তবে ২০২১ ও ২২ সালের দিকে আইএস পুনরায় সংগঠিত হলে শিশু সৈনিক নিয়োগ ও প্রশিক্ষণের এই প্রক্রিয়া পুনরুজ্জীবিত করে। 

 সংক্ষিপ্ত বিবরণ 
২০১৪ সালে ইসলামিক স্টেট মধ্যপ্রাচ্যে যখন তাদের কথিত আধা-রাষ্ট্রীয় কাঠামো স্থাপন করে খিলাফতের ঘোষণা দেয়, তখন গোষ্ঠীটি শিশুদের জন্যেও সামরিক প্রশিক্ষণ শিবির স্থাপন করে। এসব শিবিরকে তারা “শাবাব আল-খিলাফা” বা “শাবক” নামে ডাকত। কয়েকটি সূত্রে উল্লেখ করা হয়েছে, ছয় বছর বয়সী শিশুদেরও বিভিন্ন জায়গা থেকে জোর করে তুলে আনা হতো অথবা প্রলোভন দেখিয়ে দলে ভেড়ানো হতো এবং পরবর্তীতে তাদের সামরিক ও ধর্মীয় প্রশিক্ষণ শিবিরে পাঠানো হতো। এসব শিবিরে শিশুদের এমন সব কাজ শেখানো হতো, যা স্বাভাবিক শিশুবয়সের সঙ্গে একেবারেই বেমানান হিসেবে দেখা হয়; যেমন পুতুলের গায়ে ছুরি চালিয়ে শিরশ্ছেদের অনুশীলন, অস্ত্র চালানোর প্রশিক্ষণ এবং আইএসের চরমপন্থী ধর্মীয় মতবাদ সম্পর্কিত বই-পুস্তক মুখস্থ করানো ইত্যাদি। এছাড়াও কয়েকটি শিশু সুরক্ষা সংগঠন অভিযোগ করে যে, শিশুদের যুদ্ধক্ষেত্রে মানবঢাল হিসেবেও ব্যবহার করা হতো। "রোমিও ডালেয়ার চাইল্ড সোলজার্স ইনিশিয়েটিভের" নির্বাহী পরিচালক শেলি হুইটম্যানের ভাষ্যমতে, আহত আইএস যোদ্ধাদের জন্য রক্ত সরবরাহের ক্ষেত্রেও এসব শিশুকে ব্যবহার করা হত, যাকে মানবাধিকারের চরম লঙ্ঘন হিসেবে বিবেচনা করা হয়।

আইএসের নিয়োগকারীরা চেষ্টা করত যেন শিশুদের জোর না করে প্রলোভন দেখিয়ে স্বেচ্ছায় নিজেদের দলে অন্তর্ভুক্ত করা যায়। তারা শিশুদের এভাবে বোঝাতো যে, তাদের দলে যোগ দিলে দুনিয়াতেও যেমন পুরস্কার রয়েছে তেমনি মৃত্যুর পরও তাদের জন্য স্বর্গীয় পুরস্কার অপেক্ষা করছে। এর সাথে সাথে তারা স্কুলে নিজেদের মতাদর্শ ছড়িয়ে দেওয়ার জন্যও বিভিন্ন প্রচারমূলক কার্যক্রম চালাত বলে অভিযোগ রয়েছে।  

২০১৪ সালে জাতিসংঘ কর্তৃক প্রকাশিত এক রিপোর্টে বলা হয় যে, আগস্ট মাসের মাঝামাঝি সময়ে আইএস যোদ্ধারা মসুলের একটি ক্যান্সার হাসপাতালে ঢুকে কমপক্ষে দুইজন অসুস্থ শিশুকে জোর করে আইএসের সাংগঠনিক পতাকা ধরিয়ে ছবি তুলে ইন্টারনেটে তা প্রচার করে। তাদের এসব কার্যক্রম শিশুদের মানসিক স্বাস্থ্যের ওপর যে ভয়াবহ প্রভাব ফেলে, সে ব্যাপারে সম্পর্কে সেভ দ্য চিলড্রেনের প্রতিনিধি মিস্টি বাসওয়েল বলেন, “এমনটা বলা অতিরঞ্জিত হবে না যে, এ অবস্থার ফলে আমরা পুরো এক প্রজন্মের শিশুদেরই মানসিক আঘাতের কাছে হারাতে পারি।”

২০১৪ সালের নভেম্বর মাসে আইএস একটি প্রচারমূলক ভিডিও প্রকাশ করে, যেখানে কাজাখস্তান থেকে ধরে আনা কিছু শিশুকে আগ্নেয়াস্ত্র দিয়ে প্রশিক্ষণ দিতে দেখা যায়। এই ভিডিওতে ধাপে ধাপে দেখানো হয়, কীভাবে এসব শিশুকে “পবিত্র যোদ্ধা” বানানো হচ্ছে। শিশুরা পবিত্র কোরআনের কিছু আয়াত তিলাওয়াত করছে এবং তারা “অবিশ্বাসীদের বিরুদ্ধে যুদ্ধের” ঘোষণা দিয়ে বলছে:“হে কাফির (ইসলামে অবিশ্বাসী), আমিই তোমাকে জবাই করব। আমি একজন মুজাহিদ হবো, ইনশাআল্লাহ।”২০১৭ সালের দিকে সিরিয়া ও ইরাকে আইএসের নিয়ন্ত্রণ দ্রুতই দুর্বল পড়তে শুরু করে এবং তাদের বিরুদ্ধে সামরিক অভিযান আরো ব্যাপক আকার করে। তখন তাদের দখলে থাকা অবশিষ্ট শক্ত ঘাঁটিগুলো রক্ষার জন্য শিশু সৈন্যদের ব্যাপকভাবে যুদ্ধে পাঠানো হয়; বিশেষ করে রাক্কার যুদ্ধে। তবে ২০১৭ সালের পর থেকে মধ্যপ্রাচ্যে আইএসের শিশু সৈন্যদের বিষয়ে উল্লেখযোগ্য নতুন কোন প্রতিবেদন পাওয়া যায়নি। কিন্তু আইএসের পশ্চিম আফ্রিকা প্রদেশ ২০২১ সালের শেষের দিকে এমন একটি নতুন কর্মসূচি শুরু করে। ২০২২ সালের জানুয়ারি মাসে প্রকাশিত একটি প্রচারমূলক ভিডিওতে দেখা যায় যে, তারা একটি নতুন ‘ক্যাডেট স্কুল’ চালু করেছে, যেখানে শিশুদের সামরিক প্রশিক্ষণ দেওয়া হচ্ছে। এর কিছু দিন পর আন-নাজিয়্যাহ নামে আইএস-সমর্থিত মিডিয়া চ্যানেল ‘একটি ইন্দোনেশীয় নথি প্রকাশ করে, যেখানে শিশু সৈন্য তৈরির উৎসাহমূলক বার্তা ছিল। এটি দক্ষিণ-পূর্ব এশিয়ায় আইএসের অনুগামী গোষ্ঠীগুলির উদ্দেশ্যে প্রকাশ করা হয়েছিল।

 আইএসের পরিচিত শিশু-সেন্য ইউনিট 

 খিলাফতের যুবরাজ: “খিলাফতের যুবরাজ" নামে পরিচিত দক্ষিণ-পূর্ব এশীয় এই শিশু-সৈন্য ইউনিটটি ২০১৬ সালের দিকে ইসলামিক স্টেটের আল-বারাকাহ প্রদেশে সক্রিয় ছিল।
 "খিলাফাহ ক্যাডেট স্কুল: এটি ইসলামিক স্টেটের পশ্চিম আফ্রিকা প্রদেশ কর্তৃক ৮ থেকে ১৬ বছর বয়সী শিশু–সৈন্যদের জন্য ২০২১ সালের শেষের দিকে প্রতিষ্ঠিত একটি প্রশিক্ষণ কেন্দ্র ছিল।এই প্রশিক্ষণ কর্মসূচিতে ধর্মীয় পাঠ, আরবি ভাষা শিক্ষা, শারীরিক অনুশীলন ও সামরিক প্রশিক্ষণ অন্তর্ভুক্ত ছিল। এতে প্রশিক্ষণরত কিশোরদের একটি ভিডিওতে বন্দী সৈন্যদের মৃত্যুদণ্ড কার্যকর করতে দেখা গেছে।

 আরো দেখুন 

 সিংহ শাবক 
 ইসলামিক স্টেট
 শিশু নির্যাতন
 শিশু সুরক্ষা

 তথ্যসূত্র 
উদ্ধৃতি
বিষয়শ্রেণী:ইসলামিক স্টেট অব ইরাক অ্যান্ড দ্য লেভান্ট বিষয়ক সৃষ্টিকর্ম
বিষয়শ্রেণী:ইসলামিক স্টেট অব ইরাক অ্যান্ড দ্য লেভান্ট
বিষয়শ্রেণী:শিশুশ্রম

 গ্রন্থ